|  |
| --- |
|  |
| **REPUBLIKA HRVATSKA****PRIMORSKO-GORANSKA ŽUPANIJA****OPĆINA OMIŠALJ****UPRAVNI ODJEL** |

KLASA: 351-01/24-01/10

URBROJ: 2170-30-25-5

Omišalj, 02. siječnja 2025.

**PREDMET: Savjetovanje sa zainteresiranom javnošću o Nacrtu procjene rizika od velikih**

**nesreća za Općinu Omišalj**

 Na temelju članka 11. Zakona o pravu na pristup informacijama („Narodne novine“ broj 25/13, 85/15 i 69/22) objavljujemo poziv za savjetovanje sa zainteresiranom javnošću u postupku donošenja Procjene rizika od velikih nesreća za područje općine Omišalj.

 Procjenu rizika od velikih nesreća donosi predstavničko tijelo jedinice lokalne samouprave temeljem odredbe članka 17. stavka 1. alineje 2. Zakona o sustavu civilne zaštite (“Narodne novine” broj: 82/15, 118/18, 31/20, 20/21 i 114/22). Također, temeljem članka 8. stavka 2. Pravilnika o smjernicama za izradu procjena rizika od katastrofa i velikih nesreća za područje Republike Hrvatske i jedinica lokalne i područne (regionalne) samouprave (“Narodne novine” broj 65/16) procjene rizika od velikih nesreća za područja jedinica lokalne samouprave izrađuju se najmanje jednom u tri godine, a zadnja Procjena rizika od velikih nesreća za općinu Omišalj donesena je 28. veljače 2022. godine („Službene novine Primorsko-goranske županije“ broj 6/22).

 Pravilnikom o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihova donošenja (“Narodne novine” broj: 66/21) utvrđena je obveza informiranja javnosti u postupku donošenja planskih dokumenata u području civilne zaštite. Propisano je da su svi nositelji izrade planskih dokumenata u civilnoj zaštiti dužni u postupak donošenja propisa uključiti javnost kako bi se prikupile informacije o interesima, stavovima i prijedlozima zainteresirane javnosti u vezi s javnim politikama u području civilne zaštite te pravovremeno uočile slabosti i negativni učinci javnih politika, a koje kroz postupak savjetovanja treba otkloniti prije njihovog formalnog usvajanja.

 Za izradu Procjene rizika angažirana je Ustanova za obrazovanje odraslih DEFENSOR iz Varaždina, Šenoina 3, ovlaštenik za obavljanje prve i druge grupe stručnih poslova za izradu planskih dokumenata u području civilne zaštite i to u svojstvu konzultanta.

 **Svoje prijedloge vezane uz Nacrt procjene možete podnijeti putem Obrasca za savjetovanje dostupnog na ovoj stranici. Popunjen obrazac šalje se putem e-maila na adresu:** **maja.mahulja@omisalj.hr**

 **Savjetovanje o Nacrtu procjene otvoreno je do 31. siječnja 2025. godine.**

 Po završetku Savjetovanja svi pristigli prijedlozi bit će pregledani i razmotreni, sastavit će se Izvješće o prihvaćenim i neprihvaćenim prijedlozima, kao i razlozima neprihvaćanja i to Izvješće bit će objavljeno na ovoj stranici.